钦定古今图书集成/明伦汇编/氏族典/第415卷 > 《廖用贤尚友录》 > 武仙
## 钦定古今图书集成/明伦汇编/氏族典/第415卷 > 《廖用贤尚友录》 > 武仙

按《金史武仙传》：“仙，威州人。或曰尝为道士，时人以此
呼之。”贞祐二年，仙率乡兵保威州。兴定元年，授威州
刺史，迁洛州防御使。四年，迁知真定府事，封恒山公。
史天倪治真定，仙兄贵为安国军节度使，史天祥击
之，贵归顺于元。仙与史天倪俱治真定，积不相能，惧
天倪图己。正大二年，仙贼杀天倪来降，元将笑乃䚟
讨仙，仙奔汴京。五年，哀宗复封为恒山公，置府卫州。
天兴元年，汴京被围，哀宗以仙为参知政事、枢密副
使、河南行省，诏入援，仙逗遛不行。哀宗在蔡州，遣近
侍兀颜责仙赴难，将士闻之，相视哽咽，皆愿赴难。仙
惧众心有变，乃与将士盟，誓不负国家。众大喜。无何，
复谓众曰：“‘蔡不可坚守，纵到亦无益’。宋金州百姓，据
山为栅，极险固，广袤百里，积粮约三百万石。今与汝
曹共围之下，然后趋蔡，迎上西幸，未晚也。”众未及应，
即令戒行李，取淅川，溯流而上。山路险阻，霖雨旬日，
粮食绝，军士亡者八九。仙计无所出，乃东还。甲午，蔡
州破，粮且尽，将士大怨，皆散去。仙乃趋泽州，为泽之
戍兵所杀。